Vejle bekræfter nu, at de har hyret den 46-årige rumæner Constantin Galca som afløser for Adolfo Sormani.

Vejle sagde mandag aften farvel til italienske Aldolfo Sormani, der selv ønskede at fratræde sin stilling.

Afløseren er dog allerede på plads i form af den 46-årige rumæner Constantin Galca, der har været uden job et års tid efter et par jobs i Saudi Arabien.

Og Galca overtager allerede fra onsdag tøjlerne til træningen, bekræfter Vejle og tilføjer, at der er tale om en etårig aftale.

Tidligere har Galca haft en halvsæson som cheftræner i spanske Espanyol, ligesom han i 2014/15 vandt både mesterskabet og to pokalturneringer med Steaua Bukarest.

Som aktiv spillede Galca over 300 kampe i spansk fodbold, vandt fire mesterskaber med Steaua Bukarest og spillede 68 landskampe for Rumænien.

Vejle ligger sidst i Superligaen med 19 point for 24 kampe ved Galcas tiltrædelse.